Асен Босев
Песен за Апостола

chitanka.info

Над Родината издига

стан хайдушкият Балкан —

неговия ръст достига

Левски — дивен великан!

Левски — верен вожд народен,

смел Апостол и храбрец,

предан, чист и благороден,

за правдив живот борец.

Той с потайни комитети

вред родината покрил,

в тези комитети светил —

лъч Апостола им бил.

А османските потери,

като кучетата зли,

душели да го намерят

с тъмни помисли-стрели.

Левски с тях се разминавал —

тук търговец, там овчар.

Тук с чалма ефенди ставал,

там с кобила — въглищар.

Със соколов поглед виждал,

крачел със сърце на лъв.

Свободата ни съзиждал —

сред опасностите — пръв.

На бесило бил обесен.

Но безсилен бил врагът.

Възвишил се е до песен

Левски в стръмния си път.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.